CELEX: 52013XG0305(01)
Language: ro
Date: 2013-03-05 00:00:00
Title: Concluziile Consiliului privind investițiile în educație și formare profesională – o reacție la Regândirea educației: investiții în competențe pentru rezultate socioeconomice mai bune și Analiza anuală a creșterii pentru 2013

5.3.2013   
            
            
               RO
            
            
               Jurnalul Oficial al Uniunii Europene
            
            
               C 64/5
            
         Concluziile Consiliului privind investițiile în educație și formare profesională – o reacție la Regândirea educației: investiții în competențe pentru rezultate socioeconomice mai bune și Analiza anuală a creșterii pentru 2013
   2013/C 64/06
   CONSILIUL UNIUNII EUROPENE,
   ÎN CONTEXTUL:
   
               1.
            
            
               Articolelor 165 și 166 din Tratatul privind funcționarea Uniunii Europene.
            
         
               2.
            
            
               Strategiei Europa 2020 și, în special, al analizelor anuale ale creșterii pentru 2012 și 2013 și al recomandărilor specifice fiecărei țări pentru 2012.
            
         
               3.
            
            
               Concluziilor Consiliului din 12 mai 2009, prin care s-a instituit un cadru strategic pentru cooperarea europeană în domeniul educației și formării profesionale pentru perioada până în anul 2020 („ET 2020”) (1), al cărui scop principal este acela de a sprijini continuarea dezvoltării sistemelor de educație și formare profesională ale statelor membre, menite să asigure împlinirea pe plan personal, social și profesional a tuturor cetățenilor, precum și prosperitatea economică durabilă și capacitatea de inserție profesională, promovând în același timp valorile democratice, coeziunea socială, creativitatea și inovarea, cetățenia activă și dialogul intercultural.
            
         
               4.
            
            
               Raportului comun al Consiliului și al Comisiei din februarie 2012 privind punerea în aplicare a cadrului strategic „ET 2020” (2), care a stabilit măsuri în vederea mobilizării procesului „ET 2020” în sprijinul obiectivelor Strategiei Europa 2020 în materie de creștere economică și locuri de muncă și a identificat un număr de domenii prioritare pentru cooperarea europeană în domeniul educației și formării profesionale pentru perioada 2012-2014.
            
         
               5.
            
            
               Unei crize economice susținute, evidențiate de cele mai recente prognoze ale Comisiei, care prevăd o redresare economică mai lentă decât se preconizase și un vârf al șomajului de aproape 11 % în 2013 (3), cu niveluri de șomaj cu 60 % mai ridicate în rândul lucrătorilor slab calificați (4).
            
         
               6.
            
            
               Necesității de a stăvili creșterea șomajului în rândul tinerilor în Europa, situat în prezent la un nivel mediu de aproape 23 % și ridicându-se la peste 50 % în mai multe state membre (5).
            
         
               7.
            
            
               Dovezilor din ce în ce mai numeroase că oferta de competențe nu corespunde nevoilor de pe piața forței de muncă, peste două milioane de posturi fiind în prezent vacante în întreaga Europă (6).
            
         
               8.
            
            
               Nevoii de a pune bazele creșterii și competitivității viitoare, în condițiile unor finanțe publice limitate, prin investiții mai eficiente în sistemele de educație și formare profesională, precum și al beneficiilor sociale și economice de netăgăduit ale acestui tip de investiții.
            
         
               9.
            
            
               Concluziilor Consiliului din 26 noiembrie 2012 privind educația și formarea profesională în Europa 2020 – contribuția educației și formării profesionale la redresare, la creșterea economică și la crearea de locuri de muncă (7), care au convenit că sectorul educației și al formării profesionale, inclusiv la nivelul ministerial, ar trebui să joace un rol mai important, atât în definirea abordărilor și obiectivelor comune referitoare la educație și la formarea profesională, cât și în punerea în aplicare a aspectelor legate de educație și de formare profesională ale semestrului european al Strategiei Europa 2020.
            
         
               10.
            
            
               Concluziilor Consiliului European din 13 și 14 decembrie 2012 (8), care:
               
                           —
                        
                        
                           au solicitat Consiliului, statelor membre și Comisiei să realizeze rapid acțiunile ulterioare comunicării Comisiei privind regândirea educației (9);
                        
                     
                           —
                        
                        
                           au salutat progresele înregistrate către o abordare cuprinzătoare a UE în ceea ce privește ocuparea forței de muncă în rândul tinerilor și au solicitat Consiliului să examineze propunerile din pachetul de măsuri privind ocuparea forței de muncă în rândul tinerilor;
                        
                     
                           —
                        
                        
                           au subliniat importanța adoptării unor politici bugetare solide, diferențiate și favorabile creșterii economice, precum și a realizării unui echilibru între nevoile de investiții publice productive și obiectivele disciplinei bugetare.
                        
                     
         
               11.
            
            
               Instituirii, sub rezerva negocierilor în curs de desfășurare privind un cadru financiar multianual 2014-2020, a unei legături între stabilirea intervențiilor și a investițiilor prioritare pentru viitoarea programare a fondurilor structurale pentru perioada 2014-2020, pe de o parte, și provocările de la nivelul politicilor evidențiate în recomandările specifice fiecărei țări și în programele naționale de reformă ale statelor membre, pe de altă parte.
            
         SALUTĂ:
   
               1.
            
            
               Rolul central acordat educației și formării profesionale ca principal vector al creșterii economice și al competitivității în cadrul analizei anuale a creșterii 2013, inclusiv trimiterea la rolul esențial al investițiilor în capitalul uman pentru abordarea și prevenirea șomajului și pentru pregătirea unei redresări generatoare de locuri de muncă.
            
         
               2.
            
            
               Poziția analizei anuale a creșterii 2013 cu privire la consolidarea fiscală diferențiată, solicitând statelor membre să mențină potențialul de creștere viitoare prin acordarea de prioritate investițiilor în educație și formare profesională și, acolo unde este posibil, prin consolidarea acestora.
            
         
               3.
            
            
               Solicitarea formulată în analiza anuală a creșterii 2013 ca reformele să crească nivelul performanței sistemelor de educație și de formare profesională și nivelul global al competențelor, prin legături mai strânse între universul profesional și cel educațional, recunoscând totodată că nu există o abordare universal valabilă și că anumite reforme ar putea avea nevoie de o perioadă considerabilă pentru a da roade.
            
         
               4.
            
            
               Importanța acordată competențelor, educației, formării profesionale și învățării pe tot parcursul vieții în sporirea șanselor de a găsi un loc de muncă și, în special, contracarării și prevenirii șomajului din rândul tinerilor prin abordarea cauzelor profunde ale acestuia, dintre care multe sunt examinate în recenta comunicare a Comisiei din 20 noiembrie 2012 către Parlamentul European, Consiliu, Comitetul Economic și Social European și Comitetul Regiunilor – Regândirea educației: investiții în competențe pentru rezultate socioeconomice mai bune.
               
            
         INVITĂ STATELE MEMBRE, ȚINÂND SEAMA ÎN MOD CORESPUNZĂTOR DE PRINCIPIUL SUBSIDIARITĂȚII:
   
               1.
            
            
               Să se asigure că aspectele sociale ale educației și formării profesionale sunt sprijinite și că sunt oferite oportunități egale de acces la educația de calitate, astfel încât sistemele de educație și formare profesională să poată contribui la promovarea coeziunii sociale, a dezvoltării durabile, a cetățeniei active și a împlinirii pe plan personal în societățile europene.
            
         
               2.
            
            
               Să consolideze rolul educației și formării profesionale în cadrul Strategiei Europa 2020, luând în considerare comunicarea privind regândirea educației, precum și aspectele legate de educație și formare profesională din analizele anuale ale creșterii și recomandările specifice fiecărei țări și punând accentul, în conformitate cu prioritățile naționale și cu prioritățile „ET 2020” și pe baza resurselor disponibile, pe următoarele domenii:
               
                           (a)
                        
                        
                           îmbunătățirea funcționării sistemelor de educație și formare profesională, precum și a nivelului global al competențelor și al pregătirii, de exemplu printr-o conectare mai strânsă a universului profesional cu cel educațional și prin asigurarea unei comunicări eficiente și a unor parteneriate solide între domeniile de politică relevante, subsectoarele de educație și formare profesională, partenerii sociali și diferite niveluri de guvernanță;
                        
                     
                           (b)
                        
                        
                           promovarea excelenței la nivelul învățământului profesional și tehnic (VET), în cooperare cu partenerii sociali, de exemplu prin elaborarea unor sisteme de VET corespunzătoare din punctul de vedere al calității, care să includă o componentă solidă de formare la locul de muncă, prin analizarea posibilității de elaborare a unor programe de calificare de scurtă durată de nivel post-secundar sau terțiar, în conformitate cu Cadrul european al calificărilor sau legate de primul ciclu în contextul Procesului de la Bologna, care să vizeze domeniile identificate ca fiind caracterizate prin potențial de creștere sau prin lipsă de personal calificat, precum și prin alinierea politicilor privind VET la strategiile naționale, regionale sau locale de dezvoltare economică;
                        
                     
                           (c)
                        
                        
                           îmbunătățirea rezultatelor tinerilor cu risc ridicat de părăsire timpurie a școlii și cu un nivel scăzut de competențe de bază, în conformitate cu cadrul prevăzut în Recomandarea Consiliului din 2011 (10), de exemplu prin utilizarea unor strategii de identificare timpurie a persoanelor cu rezultate slabe la nivelul competențelor de bază în toate fazele perioadei de școlarizare, prin acordarea de asistență personalizată – validând, în același timp, cunoștințele și competențele dobândite în cadre non-formale și informale – și prin combaterea cauzelor rezultatelor slabe cu ajutorul unor servicii de educație și îngrijire a copiilor preșcolari, de înaltă calitate și accesibile;
                        
                     
                           (d)
                        
                        
                           reducerea numărului de adulți slab calificați, de exemplu prin sporirea stimulentelor pentru formarea adulților, prin transmiterea de informații cu privire la serviciile de învățare pe tot parcursul vieții, cum ar fi informațiile privind validarea învățării non-formale și informale (11) și orientarea școlară și profesională, precum și oferind cursanților servicii de învățare individuale adaptate;
                        
                     
                           (e)
                        
                        
                           adoptarea unor măsuri pentru dezvoltarea competențelor și aptitudinilor transversale, astfel cum sunt descrise în recomandarea din 2006 privind competențele-cheie pentru învățarea pe tot parcursul vieții (12), din primii ani de școlarizare până la învățământul superior, utilizând abordări pedagogice inovatoare și centrate pe cel care învață;
                        
                     
                           (f)
                        
                        
                           revizuirea și consolidarea profilului profesional al profesiilor didactice (inclusiv cadre didactice, personal de conducere și formatori ai cadrelor didactice), în cooperare cu părțile interesate relevante, de exemplu prin asigurarea eficienței formării inițiale a cadrelor didactice și prin introducerea unor sisteme coerente și care să dispună de resurse adecvate pentru recrutarea, selecția, formarea inițială a cadrelor didactice, sprijinul la început de carieră și dezvoltarea profesională continuă, bazată pe competențe, a personalului didactic;
                        
                     
                           (g)
                        
                        
                           optimizarea gradului de utilizare a învățării bazate pe TIC și a accesului la resursele educaționale libere (REL) de înaltă calitate, de exemplu prin sprijinirea predării și a practicilor de evaluare bazate pe TIC, prin promovarea transparenței în privința drepturilor și obligațiilor utilizatorilor și producătorilor de conținut digital, precum și prin sprijinirea instituțiilor de învățământ și formare profesională în demersul de adaptare la apariția REL, în special în ceea ce privește asigurarea și monitorizarea calității;
                        
                     
                           (h)
                        
                        
                           tratarea cu prioritate și, acolo unde este posibil, consolidarea investițiilor în educație și formare profesională, depunând totodată eforturi pentru consolidarea eficienței acestor cheltuieli și stimulând dezbaterile naționale privind mecanismele de finanțare echilibrată și sustenabilă, la care să participe o serie largă de părți interesate.
                        
                     
         CONVINE CĂ:
   În vederea asumării unui rol mai important în punerea în aplicare a semestrului european, reprezentanții statelor membre reuniți în cadrul Consiliului EYCS – și/sau, după caz, grupurile de pregătire relevante – ar trebui să examineze, cu acordul statului membru în cauză, progresele înregistrate de statele membre în modul în care au răspuns provocărilor identificate în recomandările specifice fiecărei țări în domeniul educației și formării profesionale (13). În plus, în conformitate cu „foaia de parcurs” pentru semestrul european pregătită de președinție, comitetele relevante, de exemplu Comitetul pentru ocuparea forței de muncă, ar putea fi sprijinite, după caz, de către Comitetul pentru educație în ceea ce privește examinarea proiectelor de recomandări specifice fiecărei țări în domeniul educației și formării profesionale.
   IA ACT DE INTENȚIA COMISIEI DE A:
   
               1.
            
            
               sprijini, respectând principiul subisidiarității și responsabilitatea națională pentru educație și formare profesională, precum și autonomia instituțională a furnizorilor de educație, statele membre în eforturile acestora de a-și îmbunătăți sistemele de educație și formare profesională, prin exploatarea deplină a programelor UE în domeniul educației și formării profesionale și prin intermediul unei baze de informații îmbunătățite, al unei analize detaliate a raportului costuri-beneficii și al unei transparențe crescute, inclusiv prin:
               
                           (a)
                        
                        
                           consolidarea competenței sale în privința fiecărei țări în parte și a sprijinului specific fiecărei țări, precum și a capacității sale analitice;
                        
                     
                           (b)
                        
                        
                           menținerea unor contacte structurate cu statele membre, inclusiv prin reuniuni bilaterale în momentele-cheie ale etapei pregătitoare premergătoare adoptării de către Comisie a proiectelor de recomandări specifice fiecărei țări;
                        
                     
                           (c)
                        
                        
                           asigurarea unei cooperări mai strânse a activităților efectuate de grupurile de lucru privind MDC (14) instituite în cadrul „ET 2020” și a faptului că toate aceste grupuri de lucru se concentrează asupra provocărilor majore de politică identificate în derularea proceselor din cadrul „ET 2020”, al Strategiei Europa 2020 și al semestrului european;
                        
                     
                           (d)
                        
                        
                           examinarea posibilității de a sprijini statele membre, la cerere, atunci când acestea doresc să invite omologi la o discuție aprofundată despre problemele specifice din țara lor, prin utilizarea instrumentelor financiare relevante, inclusiv prin acordarea de sprijin pentru participarea unor experți de renume internațional;
                        
                     
                           (e)
                        
                        
                           în cooperare cu statele membre, examinarea rezultatelor primei runde de operare a noilor instrumente, Monitorul educației și formării și Forumul educației și formării, precum și formularea de propuneri pentru a asigura obținerea unei valori adăugate de pe urma aplicării acestor noi instrumente în cursul semestrului european;
                        
                     
                           (f)
                        
                        
                           în cooperare cu statele membre, analizarea noilor activități metodologice legate de colectarea de date relevante cu scopul de a susține propunerea (15) unui eventual criteriu de referință, înaintată în vederea adoptării ei de către Consiliu în domeniul competențelor lingvistice.
                        
                     
         
               2.
            
            
               Sprijini inițiative – precum propunerea de constituire a Alianței europene pentru ucenicii – care vizează îmbunătățirea formării la locul de muncă și care implică parteneriate solide între educație și ocuparea forței de muncă, în special partenerii sociali, mediul de afaceri și furnizorii de VET, în conformitate cu procesul de la Copenhaga.
            
         
               3.
            
            
               Analiza, împreună cu partenerii sociali de la nivelul UE, posibilitățile de creștere a nivelului și a calității ofertei de educație și de formare profesională pentru adulți, în vederea reconversiei profesionale și a îmbunătățirii calificărilor existente ale forței de muncă.
            
         
               4.
            
            
               Evalua, în strânsă cooperare cu statele membre și cu părțile interesate relevante, impactul unei eventuale creări a unui spațiu european pentru competențe și calificări, în scopul promovării unei mai mari convergențe între diferite instrumente naționale și de la nivelul UE privind transparența și recunoașterea, astfel încât competențele și calificările să poată fi recunoscute mai ușor la nivel transfrontalier.
            
         
               5.
            
            
               Lansa, în coordonare cu eventualele inițiative ale statelor membre în acest domeniu, o nouă inițiativă privind „deschiderea educației”, analizând impactul sprijinului acordat de UE pentru creșterea accesului la resursele educaționale libere și la TIC corespunzătoare din punctul de vedere al calității și a gradului de utilizare a acestora.
            
         
               6.
            
            
               Întreprinde acțiuni care să promoveze educația antreprenorială, în special orientări privind politicile, precum și un cadru care să încurajeze educația antreprenorială la nivel instituțional.
            
         
               7.
            
            
               Analiza eficiența cheltuielilor publice pentru educație și formare profesională, precum și de a iniția o dezbatere la nivelul UE, cu părțile interesate relevante, privind beneficiile investițiilor în diferite sectoare ale educației și formării profesionale.
            
         INVITĂ STATELE MEMBRE ȘI COMISIA:
   
               1.
            
            
               Să stabilească o legătură mai strânsă între provocările majore de politică strategică identificate pe parcursul semestrului european și activitățile privind MDC, precum și să dezvolte, la cerere, dimensiunea specifică fiecărei țări pentru acordarea de asistență atât statelor membre în parte, cât și unor grupuri de state membre în modul în care răspund la recomandările specifice fiecărei țări.
            
         
               2.
            
            
               Să valorifice pe deplin potențialul cooperării și al învățării inter pares stabilit în cadrul MDC, prin metode de lucru îmbunătățite, inclusiv, după caz:
               
                           (a)
                        
                        
                           o mai mare complementaritate a activităților și evitarea suprapunerilor, printr-o mai bună valorificare a apartenenței statelor membre ale UE la alte organizații internaționale, precum OCDE (16), UNESCO și Consiliul Europei;
                        
                     
                           (b)
                        
                        
                           structuri și proceduri care să crească eficiența, eficacitatea și nivelul de asumare de către statele membre a procesului MDC, de exemplu la nivelul directorilor generali și al factorilor de decizie de la vârf, responsabili cu elaborarea politicilor;
                        
                     
                           (c)
                        
                        
                           un proces structurat, pe bază de voluntariat, de evaluare inter pares care să pună accentul pe punerea în aplicare a recomandărilor specifice fiecărei țări și să valorifice experiența dobândită în cadrului proiectului-pilot de evaluare inter pares din septembrie 2012;
                        
                     
                           (d)
                        
                        
                           feedback periodic din partea tuturor grupurilor de lucru către Comitetul pentru educație și/sau alte grupuri relevante și prezentarea către Consiliu a constatărilor esențiale legate de politici, sub forma unui formular standard;
                        
                     
                           (e)
                        
                        
                           comunicare periodică între Comitetul pentru educație, în special, și toate grupurile de lucru tematice pentru a asigura că grupurile de lucru sunt pe deplin informate cu privire la contextul în care își desfășoară activitatea și cu privire la orice evoluție a situației relevantă pentru domeniul lor de competență;
                        
                     
                           (f)
                        
                        
                           mandate clare și proceduri de operare standard (și anume atribuțiile, așteptările, cerințele calității de membru și clauzele privind încetarea de drept a efectelor juridice) pentru toate grupurile de lucru tematice, inclusiv asigurarea valorificării potențialului TIC, de exemplu prin organizarea de reuniuni virtuale;
                        
                     
                           (g)
                        
                        
                           modalități structurate de difuzare, care să comporte atât o dimensiune a UE, cât și una a statului membru, stabilite înaintea publicării rezultatelor activității grupului de lucru, inclusiv publicarea multilingvă a rezumatelor rezultatelor grupurilor de lucru.
                        
                     
         
               3.
            
            
               Să stimuleze un proces constructiv de acțiuni ulterioare recomandărilor specifice fiecărei țări prin transmiterea periodică a rezultatelor mecanismelor de cooperare din cadrul MDC menționate anterior către comitetele de politică relevante (și anume Comitetul pentru politică economică și Comitetul pentru ocuparea forței de muncă).
            
         
      (1)  JO C 119, 28.5.2009, p. 2.
   
      (2)  JO C 70, 8.3.2012, p. 9.
   
      (3)  Prognoza economică din toamnă a Comisiei Europene (noiembrie 2012).
   
      (4)  Statisticile Eurostat cu privire la șomaj (noiembrie 2012).
   
      (5)  „Către integrarea tinerilor pe piața muncii” – COM(2012) 727 final, 5 decembrie 2012.
   
      (6)  Monitorul european al posturilor vacante (European Vacancy Monitor), 7 decembrie 2012.
   
      (7)  JO C 393, 19.12.2012, p. 5.
   
      (8)  EUCO 205/12.
   
      (9)  14871/12 + ADD 1-8.
   
      (10)  Recomandarea Consiliului privind politicile de reducere a părăsirii timpurii a școlii (JO C 191, 1.7.2011, p. 1).
   
      (11)  În conformitate cu Recomandarea Consiliului din 20 decembrie 2012 privind validarea învățării non-formale și informale (JO C 398, 22.12.2012, p. 1).
   
      (12)  Recomandarea Parlamentului European și a Consiliului din 18 decembrie 2006 privind competențele-cheie pentru învățarea pe tot parcursul vieții (JO L 394, 30.12.2006, p. 10).
   
      (13)  DE a exprimat o rezervă cu privire la a doua jumătate a acestei fraze (de la „ar trebui să examineze […]”.
   
      (14)  Metoda deschisă de coordonare.
   
      (15)  Cf. documentul 14871/12 ADD 2, p. 3.
   
      (16)  Ar trebui să fie asigurat dreptul la participare al tuturor statelor membre în cadrul activității acestei organizații.